**De ziua florilor**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nici nu mai știu în care primăvară

Te-am prins în palmă pentru o secundă

Și din clepsidra timpului rotundă

Te-am adunat, strop după strop... avară

E dragostea, atunci când te inundă

Ori îți aprinde-n inimă o pară,

Vibrează cum arcușul de vioară

În fiecare zi, tot mai profundă.

Azi te revăd în simfonia noastră,

Pe-o margine de lac, printre magnolii,

Când am gustat dintr-o minune-albastră

Și-am mângâiat ecuatorul, polii...

De ziua florilor, stau la fereastră,

Sper... Cupidon, poate-și trimite solii.